Guðný Halldórsdóttir
Guðný Halldórsdóttir (f. 23. janúar 1954) er íslenskur kvikmyndaleikstjóri. Hún lærði kvikmyndagerð við London International Film School og útskrifaðist þaðan 1981. Guðný samdi meðal annars handritið fyrir kvikmynd Þórhildar Þorleifsdóttur, Stellu í orlofi (1986) en hafði áður unnið við gerð kvikmyndanna Punktur punktur komma strik (1980) og Skilaboð til Söndru (1983). 

1989 var fyrsta leikna kvikmynd hennar í fullri lengd frumsýnd, en það var Kristnihald undir Jökli, gerð eftir samnefndri skáldsögu föður hennar, Halldórs Laxness. 1992 gerði hún gamanmyndina Karlakórinn Hekla. Guðný leikstýrði Áramótaskaupinu 1994. 1999 var frumsýnd kvikmyndin Ungfrúin góða og húsið, byggð á smásögu eftir Laxness. Sú mynd hlaut Edduverðlaunin sem besta kvikmynd 1999. 2003 gerði hún síðan gamanmyndina Stellu í framboði, framhald kvikmyndarinnar frá 1986.

Tenglar
 

Íslenskir kvikmyndaleikstjórar

Íslenskar konur